Abasakhulayo Bakhala Ngokuthi Babhekane Lobunzima Laloba Ilizwe Lizibusa
Inhlupho abakhala ngazo zigoqela ubunzima bokuthola amathuba okufunda, imisebenzi kanye lokuphatheka ekubusweni kwelizwe lapho abalwela uzibuse abalokhu besabambelele bethi yibo abeza lalinkululeko.
BULAWAYO — Intsha yakuleli eyazalwa ngemva kokuba eleZimbabwe lithole uzibuse ilokhu isakhangelele ukuthola izithelo zokuzibusa ngesikhathi ibhekane lobunzima bokuthola amathuba okufunda, ukuthola imisebenzi kanye lokuphatheka ekubusweni kwelizwe lapho abalwela uzibuse abalokhu besabambelele bethi yibo abeza lalinkululeko. Intsha yakuleli ibhekane lenhlupho ezinengi ezigoqela ukuswelakala kwemisebenzi kulandela ukubhidlika kwenotho yelizwe, ukuswelakala kwamathuba okufunda kanye lawokuzisebenzela. Okweminyaka eminengi intsha ibingaphatheki kunotho yelizwe kanye lakwezombusazwe ngoba ibandla elibusayo iZanu PF beliqakathekisa ukuthi ezombusazwe ngezalabo abalwa impi yenkululeko kuphela. Kulandela ukuqala kwamabandla aphikisayo lokunanzelela ukuthi inani lentsha elizweni liyaqonga okwenza libe yingxenye eqakathekileyo kwezombusazwe ikakhulu ngesikhathi ibandla leZanu PF selilenani elehlayo labasekeli, inkokheli zalelibandla zaqala ukukhuluma ngomvukela wesithathu wokuletha inotho yelizwe ezandleni zabensundu. Abatsha bakuleli abazalwa ngesikhathi ilizwe lithola uzibuse, imfundo itholakala kungelambadalo kusibanga sakuqala njalo kulosekelo kulabo abafuna ukuqhubeka emakolitshini kanye lemayunivesithi. Lanxa imfundo yakuleli ilokhu ikubanga laphezulu nxa kuqathaniswa lamanye amazwe awezwekazi leAfrica, inengi labasakhulayo alisenelisi ukuqhubeka ngemfundo yaphezulu ngenxa yokuswela imali. Imfundo yaphansi isihlawulelwa kuthi lanxa amayunivesithi esemanengi kungenwa ngemali yakho kuphela. Unobhala wentsha kubandla leMovement for Democratic Change ekhokhelwa nguMnumzana Welshman Ncube, uMnumzana Discent Bajila, uthi intsha ikakhulu yezigabeni zeMatabeleland ibhekane lenhlupho ezinengi ukwedlula eyezinye izigaba zelizwe ezibalisa ukusilela kwamathuba okufunda lemisebenzi. Uthi izigaba lezi azilanzuzo enengi evele kuzibuse ngoba zilokhu zibhekane lokusilela kwababalisi kanye lezikolo okwenza abantwana bahambe imimango emide nsukuzonke angani kukudala ilizwe lingakatholi uzibuse. Uthi inengi labantwana ikakhulu eBeitbridge lePlumtree licina lisiya phandle kwelizwe okwenza lezizigaba zingathuthuki. Ocubungula ezokubuswa kwelizwe, uNkosikazi Sihle Ndlovu, uthi lelilizwe ngelamakhehla kuphela ayiwo angatsho ukuthi enzani ukuletha inkululeko kuleli ngoba kukhanya angathi yibo bodwa abalelungelo lokuphatheka ekubusweni kwelizwe. Uthi intsha yakuleli kumele ilwisane labakhokheli ngazo zonke izikhathi ukuze ithole ithuba lokuphatheka kwezombusazwe kumbe kunotho yelizwe. Wengeze esithi lanxa abatsha kuyibo abanengi elizweni, abalwa inkululeko yelizwe benza angani bafuna ukubhidliza lelilizwe abalilwelayo benganiki thuba kwabasakhulayo ukuthi basize ekulithuthukiseni. Umnumzana Busani ncube , osakhulayo, uthi inhlelo zikahulumende ezithinta abatsha ngezokubasebenzisa kuphela ukuze ibandla leZanu PF liqhubeke lisembusweni. Uthi udaba lolu lweindigenisation and empowerment lusetshenziswa libandla le Zanu PF ukukhanga abatsha libathembisa ukuthi uhlelo lolu lulakho ukubalethela inotho kanye lokubenza abaqhatshi abangadingi ukusebenzela umuntu khona kungenjalo. Umnumzana Mthokozisi Mkhwananzi, osakhulayo njalo, uthi inhlelo ezinengi zokuthuthukisa abasakhulayo elizweni yikubhadwa amehlo ngodaka ukuze bengakhononi ngokuswelakala kwamathuba okufunda kanye lokusebenza bethenjiswa ingcosana nje yemali engeke yaqala ulutho olungathuthukisa impilo yomuntu. Umnumzana William Shambare, osakhulayo njalo, yena uthi uhulumende uyazama ukuthuthukisa impilo zabatsha kodwa abasakhulayo abanengi sebathatheka ngezombusazwe zamabandla aphikisayo okwenza behluleke ukungena kunhlelo zeZanu PF ngoba besithi abadlelani lalelibandla. Uthi akusiqiniso ukuthi intsha yeZanu PF yiyo yodwa ethola ukuphathiswa kunhlelo zikahulumende lanxa nje okunengi ngalezinhlelo kukhulunyelwa emihlanganweni yalelibandla njengoba kuyilo elibusayo. Umqondisi wenhlanganiso yabatsha, iChristian Youth Forum of Zimbabwe, uMnumzana Innocent Dube, uthi kuqakathekile ukuthi intsha iphatheke kwezombusazwe ikhangele indlela inkokheli ebusa ngayo ilizwe. Wengeze esithi intsha iyingxenye eqakathekileyo elizweni ngoba yiyo elekusasa esengozini nxa ilizwe lingabuswa ngendlela njalo akumelanga abalwela inkululeko yelizwe bakhohlwe ukuthi balwela khona ukuthi abasakhulayo laba babelamathuba okufunda, ukusebenza kaye lokuthula okwakungekho ngaphansi kombuso wabamhlophe. Inengi labantwana abazalwa ngozibuse sebengobaba labomama abalemizi yabo okutsho ukuthi lelizwe kumele ukuthi nga selithole inhlelo zokuyaphambili ngentuthuko ngoba akukhulwa kubuyelwa emuva. Inengi lizwa ngelikabathi ukuthi impilo ibinjani ngaphansi kombuso wabamhlophe kodwa ubunzima obukhona elizweni lamhla lenza inengi lizibuze ukuthi kambe linkululeko le elilayo lamhla yenze impilo yabangcono na kumbe hatshi.